
A hit ereje
Róma 4:16b–25
Lekció: 1Móz 12:1–5; 15:1–6; 17:1–10, 22–23; 22:1–3, 9–12

Dugulás van a fürdőszobában. A házi praktikák csődöt mondanak, vízszerelőt hívsz. Miért? Nem az érdekel, hogy el tudja-e mondani, hogy mi a baj. Ha takarítót hívsz, nem arra számítasz, hogy fejből idézze az alapos takarítás lépéseit. Az autószerelőhöz sem azért viszed a kocsit, hogy kiselőadást tartson a modern motorok felépítéséről. Hanem egy dolog a lényeges: hasznos-e az ő ismerete arra, hogy megoldja a hétköznapi problémádat. Ha meg tudja csinálni, jó szakember – ha nem, csupán szájhős. 
A Szentírás a keresztyéneket hívőknek is nevezi. Mondhatnánk, hogy az egyik megkülönböztető jellemvonásunk a hit. A hit a mi mesterségünk. Mi minősít tehát minket, keresztyéneket? Az, hogy mindaz az ismeret, amivel rendelkezünk, vajon tapintható és érzékelhető-e mindennapjainkban.
Ábrahámot azért nevezi Isten a hívők atyjának, mert az életét a hit tagadhatatlanul átformálta. Az Isten ígéretében való hit vette rá őt arra, hogy elhagyja szülőföldjét, ősei otthonát, és Kánaán földjén legyen vándor egész életében. Az Isten ígéretéhez való ragaszkodás miatt hagyta el ősei istenét, és imádta az URat (Józs 24:2, 15). E hit miatt lett élete szokásává az oltárépítés (pl. 1Móz 12:7–8). Ez őrizte meg őt attól, hogy a kánaáni népekkel keveredjen, erkölcsükben és bűneikben közösséget vállaljon. Az Istenben való hit miatt utasította vissza a zsákmányt, amikor kiszabadította Szodoma királyát (1Móz 14:22–24). Az Istenben való hit miatt volt kész viselni az Ábrahám nevet („a sokaság atyja” 1Móz 17:5), ami gyerektelen lévén csak nevetést és gúnyt válthatott ki a környező világból. A hit vette rá, hogy azonnal alávesse magát és egész házanépét a fájdalmas körülmetélkedésnek. A hitéről tesz bizonyságot Isten szava is, hogy tanította házanépét Isten útjainak megőrzésére (1Móz 18:19). Egyedül a hit ad magyarázatot arra, hogyan tudta Hágártól született fiát, Ismáelt az Úr parancsára elküldeni magától (1Móz 21:11–14), sőt hogyan volt kész késlekedés nélkül Izsákot, az ő szeretett és egyetlenegy fiát feltenni az oltárra (1Móz 22).
A hitnek Ábrahám életében ereje volt. Nem csak egy, az életének többi részétől gondosan elzárt széf volt ez számára. Hanem a hite átírta a teljes életét: befolyásolta nagy döntéseit éppen úgy, mint szürke hétköznapjait. Nem távoli, nem elvont volt az ő hite. Hanem ami erős volt arra, hogy a háráni bálványimádóból Isten engedelmes szolgája legyen.
A hitnek erről az erejéről szeretnék beszélni a mai alkalommal. Ábrahám példáját alapul véve négy dolgot emelnék ki, ahogyan a hit táplálkozik, erőre kap és győz.
A hit Isten ígéreteiből táplálkozik
Először is a hit Isten ígéreteiből támaszkodik. Ábrahám nem valami szép eszméhez ragaszkodott. Nem a büszkeség, az önmagában való bizonyosság vitte előre. Hanem hitte, „ahogyan megmondtatott: „Ennyi lesz a te magod!”” (4:18 vö. 1Móz 15:5) Abba kapaszkodott, amit Isten mondott neki. 
Sokszor felvetik a keresztyénséggel szemben, hogy ez csak hiszékenység. Azonban a hit ereje annak a személynek (vagy dolognak) a megbízhatóságától függ, akire irányul.[footnoteRef:1] Furcsának hangzik, de mindannyian a hit alapján tanultunk. Amikor a világról való első dolgainkat elsajátítottuk, nem mi találtuk fel azokat, hanem szüleink szavának hittünk, és szereztünk ismeretet. Az iskolában is sok dolgot, amit a tanár mondott, nem tudtunk ellenőrizni, úgy tanultuk, ahogy ő mondta. Ha egy jó tanárunk van, aki alaposan utána nézett a dolgoknak, és úgy tanított, akkor a hitünk helyes ismerethez vezetett. [1:  John R. W. Stott, The Message of Romans: God’s Good News for the World, The Bible Speaks Today (Leicester, England; Downers Grove, IL: InterVarsity Press, 2001), 132–133.] 

A keresztyénségben a mi tanárunk Isten maga. Isten megbízható, mindentudó, tévedhetetlen. Éppen ezért a benne való hit nem bolondság, sem nem hiszékenység, hanem racionális. Ha Isten mond valamit, ha ő tesz ígéretet, akkor abban bátran bízhatunk.
De melyek Isten ígéretei? Melyeket vehetem alapul a saját életem számára? Mindez elég bonyolult kérdés. A Bibliában rengeteg ígéret található, és nem vonatkozik mindegyik ránk. Az Ábrahámnak adott ígéret nem minden gyerektelen szülőé. A Példabeszédek bölcsességeit nem vehetem automatikus ígéreteknek. Pontosan ezért fontos a bibliaolvasás és a helyes, hogy a műfajok, a kontextus ismeretében világos legyen, hogy az adott ígéret nekem is adatott.
Ám adhatunk egy általános, többit összefoglaló ígéretet, amely érvényes minden keresztyén számára. Ez a fejezet végén található, ahol Pál azt mondja, hogy „[Jézus] halálra adatott a bűneinkért, és feltámasztatott megigazulásunkért.” (4:25) Ebben az átfogó ígéretben ott a bűnbocsánat és a helyreállítás. 
Jézus halálra adatott a mi bűneinkért… Azaz a bűneim többé nem beszélnek ellenem! Krisztus testét értem adta, lelkében vállalta a halált, hogy engem a bűn következményétől megszabadítson. Testvérek, ne menjünk el könnyen ez ígéret csodája mellett. Hívjuk például Ézsaiást, aki így beszél ennek az ígéretnek csodájáról: „Ujjongjatok, egek, mert ezt tette az Úr, harsogjatok, földnek mélységei! Ujjongásba törjetek ki, hegyek, az erdő és minden fája, mert megváltotta az Úr Jákóbot, megmutatja dicsőségét Izráelen!” Ujjongjon az ég, harsogjon a földnek mélységei, ujjongjon a hegy, erdő és minden fa – mert ennyire hatalmas és csodálatos dolog, hogy Isten lehajolt, és felemelt minket. Hogy tiszták vagyunk az ő szemében. Hogy nem kell a bűntudat súlya alatt élnünk. Hogy Isten jelenlétében élhetünk, gyermekei lehetünk!
Jézus feltámasztatott a mi megigazulásunkért… Azaz Isten nem csupán bűneimről nem emlékezik meg, hanem olyan igaznak tart, mint az ő Fiát. Jézus igazsága az enyém. És Jézussal együtt enyém a dicsőséges jövő ígérete. Jézusért örökösök vagyunk, akiké a boldog örökkévalóság – ahol kín, halál és fájdalom nélküli boldogságban lehetünk egymással és a mi Istenünkkel. 
Ez az ígéret elegendő váz, hogy vezéreljen minket életünkben. Erre az ígéretre aztán felfűzhetjük Isten további ígéreteit. De a lényeg, a gerinc ez: kegyelmezett bűnös vagyok, akinek Isten ingyen adja szeretetét és közelségét. És ezért az Istenért én élek, ezt a Krisztust követem. Ennek az Istennek engedelmeskedem kis és nagy döntéseimben – ahogy Ábrahám is tette. 
A hit Istenre néz még a tagadó tények ellenére is
Másodszor, a hit Istenre néz még a tagadó tények ellenére is. Ábrahám „hitte, hogy Isten megeleveníti a holtakat, és létre hívja a nem létezőket” (4:17), és „hitében nem gyengült meg, amikor arra gondolt, hogy százesztendős lévén, elhalt már saját teste, és Sára méhe is elhalt.” (4:18) 
„A hit nem zárja be szemeit a valóság előtt.”[footnoteRef:2] Ábrahám tisztában volt azzal, hogy Isten ígéretének a tények ellentmondanak. Ám mégis kitartott a hitben. A világ ezt bolondságnak látja. Ábrahám azonban mégis Isten ígéretéhez ragaszkodott.  [2:  Írja Leon Morris, The Epistle to the Romans, The Pillar New Testament Commentary (Grand Rapids, MI; Leicester, England: W.B. Eerdmans; Inter-Varsity Press, 1988), 211.] 

Azért, mert arra az Istenre nézett, aki az ígéreteket tette. Tudta, hogy Istent nem korlátozzák az emberi tényezők. Így hiába tűnt emberileg lehetetlennek, hogy gyermeke szülessen, még sem volt teljességgel lehetetlen, mert Istennek volt hatalma felette. Ábrahám azt tette, hogy szemét végig Istenen tartotta – különösen két tulajdonságán:[footnoteRef:3] Isten mindenható („Mert hitte, hogy Isten megeleveníti a holtakat, és létre hívja a nem létezőket” 4:17), azaz amit csak akar, azt képes megtenni. Illetve Isten szavatartó („teljesen bizonyos volt afelől, hogy amit Isten ígér, azt meg is tudja tenni” 4:21), vagyis amit megígért, azt meg is fogja tenni. Mivel Ábrahám biztos volt Isten ígéretében és Isten jellemében, ezért újra és újra meg tudott erősödni a hitben az évek múlása ellenére is. [3:  John R. W. Stott, The Message of Romans, 133.] 

Tudjuk, hogy Kolombusz első útja majdnem katasztrófában végződött. A kezdetben még lelkes legénység a hetek múltával egyre nyugtalanabbá és idegesebbé vált. Nemsokára már a zendülés határára jutottak. Ám Kolombusz nem adta be a derekát nekik. Bízott a számításaiban, és az ismeretében. Tudta, hogy föld van előttük – és hiába jött fel az újabb nap is anélkül, hogy láttak volna valamit, ment előre – amíg megtalálták az amerikai kontinenst. 
Hasonló kitartó felfedezőútra hív minket is Isten. A Szentírásból megismerhetjük az ő jellemét – bőségesebben, ahogy Ábrahám tette. A Szentírásból megtudhatjuk ígéreteit, amelyekre nézve lehetetlen, hogy ő hazudjon, és ne tartsa magát azokhoz. Mindezek tudatában Isten azt kéri, hogy a szemeinket rá szegezzük, hogy az ő nagyságát, ne az emberi esélyeket tartsuk szem előtt.
A mi helyzetünk és körülményeink pont olyanok, mint Ábrahámé. Ahogy Kálvin írja: 
„Körülöttünk minden dolog Isten ígéretei ellen tör. Ő halhatatlanságot ígér, mi halandósággal és romlással vagyunk körülvéve. Isten kijelenti, hogy igaznak nyilvánít minket, mi bűnökkel vagyunk borítva. Bizonyságot tesz arról, hogy jószándékú és kedves irántunk, a külsődleges ítéletek pedig haragjával fenyegetnek minket.”[footnoteRef:4]  [4:  Calvin, J., & Owen, J. (2010). Commentary on the Epistle of Paul the Apostle to the Romans. Bellingham, WA: Logos Bible Software, 180. (Róma 4:20-hoz írt magyarázata)] 

Lehet, hogy régóta küzdesz valamilyen bűnnel. Vagy a társad küzd vele, és nem látsz igazi áttörést. Kísért az elkeseredés: ez úgyse lesz jobb! Nem fog(ok) változni! Pedig van ígéretünk: Isten az övéiben elkezdi és befejezi az ő munkáját. Igenis reménykedhetünk változásban, ha élünk az Isten adta eszközökkel. Lehet, hogy a változás nem úgy és nem azzal a gyorsasággal jön, ahogy szeretnéd. Ahogyan Ábrahám se gondolta, hogy 25 évet kell várnia fia megszületésére. De Isten hű maradt az ígéretéhez. És nemcsak Ábrahám életében, hanem a tiedében is.
Szeretett testvérek, Isten most arra hív, hogy ha biztosan ismerjük az ő ígéreteit, akkor a tagadó tényekkel szemben az ő nagyságára és jóságára emlékeztessük magunkat. Kálvin így folytatja:
„Mit tegyünk tehát? Csukott szemmel kell önmagunkat és a minket körülvevő dolgokat figyelmen kívül hagynunk, hogy semmi se zavarjon vagy akadályozzon abba, hogy elhiggyük: Isten igaz.”[footnoteRef:5] [5:  Ugyanott.] 

Ha kell, írj ki magadnak emlékeztetőket, tanulj meg személyesen vagy másokkal közösen verseket. Imádkozz közösen más testvérekkel – harcolj, hogy a tények ellenében Isten legyen nagy a szemedben.
A hit legyőzi a kétségeket
Harmadszor a hit legyőzi a kétségeket: „Isten ígéretét sem vonta kétségbe hitetlenül, sőt megerősödött a hitben.” (4:20) Ha eddig úgy tűnt volna, hogy azt mondom: Ábrahámhoz hasonlóan hinni milyen egyszerű, akkor itt a helye, hogy ezt megcáfoljuk. Ha eddig a saját hitetlenséged és küszködéseid tudatában kezdtél volna kétségbe esni, akkor ideje reményhez jutni. Ugyanis Pál világossá teszi, hogy Ábrahám hite nem volt könnyű vagy automatikus. Ezekben a sorokban Pál egy hitharcra utal, amint Ábrahám harcolt a kétségekkel, a gyengeségekkel – ám aminek végére megerősödött a hitben.
Pál nagyon jól ismerte az ószövetségi történetet, és tudta, hogy Ábrahám élete nem volt mindig diadalmenet. A hívők atyja is elcsüggedt és elgyengült, és kétségbeesésében buta dolgokat cselekedett. Akárcsak mi. Ám mégsem a gyengeségé az utolsó szó. A hitetlenség Ábrahám életében átmeneti volt, ám a hit tartós maradt.[footnoteRef:6] Egyszerűen azért, mert Ábrahám naponta használta. Hasonlóan a sportolókhoz, akiknek izma minden egyes napi használattal erősödik, úgy a keresztyének hite is erősödik, ahogyan naponként használjuk, és a tények ellenében inkább Istenre emeljük szemünket.[footnoteRef:7] [6:  Leon Morris, The Epistle to the Romans, 213.]  [7:  A példáért l. Colin G. Kruse, Paul’s Letter to the Romans, ed. D. A. Carson, The Pillar New Testament Commentary (Cambridge, U.K.; Nottingham, England; Grand Rapids, MI: William B. Eerdmans Publishing Company; Apollos, 2012), 219.] 

Persze ne tévedjünk meg. Nem mi vagyunk, akik a hitünket megerősítjük. Ahogy egy igemagyarázó mondja:[footnoteRef:8] nem úgy történt, hogy a hit fogta a gyenge Ábrahámot, és megerősítette. Hanem Isten vette a gyenge Ábrahámot, és adott neki erőt a hithez. Tehát ha csüggedünk, ha elvesztjük a reményt, ha feladnánk, vagy valami más butaságon törnénk a fejünket, bátran lépjünk Isten elé, hogy segítsen a mi hitetlenségünkön (vö. Ábrahám őszinteségét Istennel . [8:  Leon Morris, The Epistle to the Romans, 212.] 

Sőt, úgy gondolom, itt van egy további lépés is. A kétségeink nem csak magán-ügyek. Az Isten ígéreteiben való elbizonytalanodásunk kihat életünkre, családunkra, gyülekezetünkre. Éppen ezért komolyan kell vennünk a kétséget, és meg kell látnunk, hogy az azokkal való harc közösségi dolog is. Ahogy Pál írja: „Kérünk titeket, testvéreink, intsétek a tétlenkedőket, biztassátok a bátortalanokat, karoljátok fel az erőtleneket, legyetek türelmesek mindenkihez.” (1Th 5:14) Testvéreim, bátran osszuk meg egymással harcainkat, kétségeinket, hogy egymás hite által is megerősödhessünk, és legyőzzük hitetlenségünket.
A hit dicsőséget ad Istennek
Végül pedig a hit dicsőséget ad Istennek: Ábrahám „megerősödött a hitben, dicsőséget adva Istennek.” (4:20) Úgy gondolom, hogy ez egy végső bátorítás nekünk, keresztyéneknek. Sokszor a mindennapi életünk összevisszaságával, bűneivel szembesülünk. Látjuk kicsi hitünket, visszatérő bűneinket, hogy mennyi területen szükségünk van a változásra. Azonban minden egyes pillanat, amikor én elhiszem – és akár megvallom – Isten jóságában, hűségében vagy igazságában való hitemet; minden foglyul ejtett kétség, amivel szemben Isten ígéretének hiszek; minden helyzet, amikor nem adom át magam a kétségnek és az önsajnálatnak, hanem Istenben bízok, és neki engedelmeskedem, csodálatosan dicsőíti Istent. 
Endó Súszaku japán írónak van egy híres regénye, „A némaság”, amiből nemrégen film is készült. A regény a 17. századi japán keresztyénüldözésekről szól, elsősorban a japán katolikusok körében. Az 1630-as évekre rendkívül kegyetlenné váltak az üldözések, a japánok minden eszközzel próbálták megtörni a hitüket – és ha nem ment, akkor fájdalmas kínhalállal végezték ki őket. A lelkészek és papok „kiemelt” bánásmódban részesültek: őket, ha lehetett, nem ölték meg, hanem mindenképpen hitehagyásra, Krisztus nyilvános megtagadására akarták rábírni. Éppen ezért sokszor az egyszerű keresztyéneket a papok jelenlétében kínozták és végezték ki, hogy a szenvedésükkel is megtörjék a lelki vezetők hitét. Egyik alkalommal[footnoteRef:9] két egyszerű parasztot kaptak el. Nem akarván megtagadni Krisztust, a tengerparton kereszthez kötötték őket, úgy, hogy a dagály hullámai elborítsák őket – de még épp ne fulladjanak meg. Ebben a reménytelen helyzetben hagyták őket az elemek kénye-kedvére. Az egyik idős japán hamarosan nem bírta a harcot a hullámokkal, és meghalt. Ám a másik, életerős középkorú férfi kitartott. Három napig szenvedett, míg végül meghalt. Ám e négy nap alatt hangosan imádkozott. Hitéről bizonyságot tett. Majd életének utolsó óráiban énekelt. Énekelt az ő Istenének szeretetéről. Énekelt Krisztus jóságáról. Majd kilehelte lelkét. [9:  Shusaku Endo: Silence, (New York, NY: Taplinger Publishing Company, 1980), 88–92.] 

Ez a hit egy dologról beszélt: hogy van egy Isten, aki mindennél drágább. Aki többet ér a boldogulásomnál, testem egészségénél, szeretett családomnál, sőt még az életemnél is. Ő az én legfőbb kincsem – és ez a ragaszkodás felemeli Istent, és megmutatja az ő értékét a világnak. Ez a bizalom ékes briliáns a mi mennyei Atyánk ruháján. És noha vannak a hitnek ragyogóbb ékkövei, mint e fenti eset is, de az én hétköznapi hitem is hasonlóan magasztalja Istent. Éppen ezért, testvéreim, bátorodjon a mi szívünk, hogy hitünk nem hiábavaló. Hogy nem mindegy, mit teszel a következő percben, és hogyan élsz. Nem mindegy, hogy hitből szolgálsz vagy adakozol. Nem mindegy, hogy megtagadod-e óemberedet, és nemet mondasz a bűnre. Minden egyes ilyen lelki erőfeszítéssel nemcsak hited izmai erősödnek, hanem dicsőséget hozol a te mennyei Atyád nevére. Éppen ezért a Szentháromság Isten segítsen minket, hogy Isten ígéreteit megismerjük, azokban bízzunk, a kétségeinkkel őszintén küzdjünk, és ezáltal dicsőítsünk szerető Istenünket! Ámen.

